b'\n_START_ARTICLE_\n11. vlada Republike Slovenije\n_START_PARAGRAPH_\n11. vlada Republike Slovenije je bila vlada Republike Slovenije pod vodstvom Alenke Bratu\xc5\xa1ek, ki je nastopila mandat 20. marca 2013. Poleg stranke Pozitivna Slovenija (PS), prvouvr\xc5\xa1\xc4\x8dene na dr\xc5\xbeavnozborskih volitvah 4. decembra 2011, so v njej sodelovali \xc5\xa1e Socialni demokrati (SD), Dr\xc5\xbeavljanska lista (DL) in Demokrati\xc4\x8dna stranka upokojencev Slovenije (DeSUS)._NEWLINE_27. februarja 2013 je bila predhodni vladi Janeza Jan\xc5\xa1e izglasovana konstruktivna nezaupnica, hkrati s tem je Alenka Bratu\xc5\xa1ek pridobila mandat za sestavo nove vlade. Dr\xc5\xbeavni zbor je novo vlado potrdil 20. marca, s \xc4\x8demer je Bratu\xc5\xa1kova postala prva \xc5\xbeenska na tem polo\xc5\xbeaju v zgodovini Slovenije._NEWLINE_Sestavljanje nove vlade je potekalo v naglici, v obdobju vsesplo\xc5\xa1ne politi\xc4\x8dne krize v Sloveniji, ki jo je zaznamovala tudi serija mno\xc5\xbei\xc4\x8dnih protestov proti finan\xc4\x8dnim in politi\xc4\x8dnim elitam. Najve\xc4\x8d skepticizma je bilo dele\xc5\xbeno iskanje novega finan\xc4\x8dnega ministra; za polo\xc5\xbeaj vodje enega najpomembnej\xc5\xa1ih vladnih resorjev je bilo predlaganih skoraj dvajset kandidatov, preden ga je tik pred iztekom roka za predlaganje kandidatov sprejel Uro\xc5\xa1 \xc4\x8cufer. \xc4\x8cufer je poleg tega veljal za spornega, ker je pred imenovanjem zasedal enega vodilnih polo\xc5\xbeajev v najve\xc4\x8dji dr\xc5\xbeavni banki NLB, ki se je po izbruhu finan\xc4\x8dne krize zaradi tveganih poslovnih odlo\xc4\x8ditev zna\xc5\xa1la v hudih finan\xc4\x8dnih te\xc5\xbeavah, \xc4\x8deprav njegova vloga v njih ni bila pojasnjena. Drug sporni kandidat je bil Igor Maher, ki se je v postopku potrjevanja zapletel s pojasnjevanjem statusa nepremi\xc4\x8dnin v njegovi lasti. Pet dni po imenovanju za ministra za infrastrukturo in prostor je zato odstopil, s \xc4\x8demer je postal minister z najkraj\xc5\xa1im mandatom v samostojni Sloveniji._NEWLINE_11. vlada Republike Slovenije je delovala v za Slovenijo izredno nestabilnem \xc4\x8dasu z najrazli\xc4\x8dnej\xc5\xa1imi spremembami v politiki, gospodarstvu in v vsakdanjem \xc5\xbeivljenju. Za delovanje vlade v prvem letu so bile zna\xc4\x8dilne stagnacija gospodarstva, menjave ministrov, interpelacije, ipd.'